Адыгэм шы тесыкIэу яIар.

Адыгэхэр зэхуэдэу шым тесу щытакъым. Пщыр, лъху­къуэлIыр (адыгэлIкIэ дызэджэр) шыбг уанэм зэрытесым нэхърэ нэхъыбэкIэ зэфIэту лъэрыгъым итт. Ауэ уэркъыр и куэмкIэ зэпрууэ уанэм тесу, шы джабэм гуэсу тест. А зэрытес и куэ лъэныкъуэр ешамэ, адрей куэ лъэныкъуэм­кIэ тетIысхьэрт. Ар уэркъ шы тесыкIэт. Ар апхуэдэу щIы­тесыр зэрыуэркъыр къащIэн щхьэкIэт. Апхуэдэ шы тесы­кIэр революцэм иужькIэ дэ тлъагъужащ. Псыгуэнсум щыщ Лъостэн Къалгъэ и гъащIэр апхуэдэу тесу ихьащ.
Адыгэр шым щIопщымкIэ еуэрти, пщIантIэм дыхьэрт, зэрыдыхьар зэхахын щхьэкIэ. Елъэдэкъауэрти къыдэкIы­жырт. Ауэ шым щIопщымкIэ еуэу къыдэкIыжамэ, бысы­мым хуэмыарэзыуэ арат.